**Ministru kabineta rīkojuma projekta “Grozījumi Ministru kabineta 2018.gada 31.oktobra rīkojumā Nr.559 „Par valsts aģentūras „Civilās aviācijas aģentūra” 2019.gada budžeta apstiprināšanu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Normatīvā akta projekta mērķis ir veikt izmaiņas valsts aģentūras „Civilās aviācijas aģentūra” 2019.gada budžetā, par 136 900 *euro* palielinot ieņēmumus, kā arī izdevumus preču un pakalpojumu iegādei.Projekts stāsies spēkā Oficiālo publikāciju un tiesiskās informācijas likuma 7.panta trešajā daļā paredzētajā kārtībā. |
| **I. Tiesību akta projekta izstrādes nepieciešamība** |
| 1. | Pamatojums | Likuma par budžetu un finanšu vadību 41.panta 1.2 daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  No 2010.gada 1.janvāra valsts aģentūra „Civilās aviācijas aģentūra” (turpmāk – Civilās aviācijas aģentūra) ir budžeta nefinansēta iestāde. Saskaņā ar Likuma par budžetu un finanšu vadību 41.panta 1.2 daļā noteikto, budžeta nefinansētu iestāžu budžeta grozījumus apstiprināšanai Ministru kabinetā iesniedz ministrijas (pārraudzības institūcijas).  Civilās aviācijas aģentūra tiek finansēta no pašu ieņēmumiem, kas gūti no sniegtajiem publiskajiem pakalpojumiem saskaņā ar Ministru kabineta 2013.gada 24.septembra noteikumiem Nr.999 „Valsts aģentūras „Civilās aviācijas aģentūra” publisko maksas pakalpojumu cenrādis”, no ieņēmumu daļas par aeronavigācijas pakalpojumiem Rīgas lidojumu informācijas rajonā saskaņā ar Ministru kabineta 2012.gada 3.janvāra noteikumiem Nr.30 „Aeronavigācijas pakalpojumu maksas sadales kārtība” un no maksas par gaisa kuģu lidojumu drošuma un civilās aviācijas drošības uzraudzības nodrošināšanu saskaņā ar Ministru kabineta 2011.gada 19.oktobra noteikumiem Nr.823 „Noteikumi par lidlaukā sniegto drošības un glābšanas pasākumu maksu”.  Saskaņā ar 2019.gada budžetu ieņēmumu apjoms par gaisa kuģu lidojumu drošuma un civilās aviācijas drošības uzraudzības nodrošināšanu (turpmāk – drošības maksa) 2019.gadam plānots 2 697 000 *euro* apmērā. Ņemot vērā precizēto izlidojošo pasažieru skaita prognozi, Civilās aviācijas aģentūras ieņēmumu apjoms no drošības maksas palielināsies, tādēļ tas jānosaka 2 833 900 *euro* apmērā. Ieņēmumu apjoma pieaugumu 136 900 *euro* apmērā paredzēts novirzīt preču un pakalpojumu iegādes izdevumu palielinājumam.  2018.gada 13.jūnijā ar SIA “Helio Biroji” noslēgts biroja telpu 2324.8 m2 nomas līgums. Palielinoties kopējai nomas platībai par 986 m2, 2019.gadā un turpmākajos gados Civilās aviācijas aģentūras budžetā jāparedz jaunajai nomas platībai atbilstīgi telpu nomas, komunālo pakalpojumu, apsaimniekošanas un uzturēšanas izdevumi, kā arī jāparedz ar telpu aprīkošanu, inventāra iegādi un/vai tā pakāpenisku nomaiņu saistītie izdevumi. Savukārt, ņemot vērā, ka Civilās aviācijas aģentūras 2019.gada budžeta projekts bija jāiesniedz Ministru kabinetā jau 2018.gada jūlija/augusta mēnesī, bet jauno dienesta telpu pārņemšana saskaņā ar nomas līguma nosacījumiem tika uzsākta tikai 2018.gada septembrī, sastādot budžeta projektu nebija iespēja apzināt visus ar jauno telpu nomu un aprīkošanu saistītos izdevumus. Lielākajai daļai Civilās aviācijas aģentūras darbinieku darba vietas aprīkojums, kā arī telpu aprīkojums nebija nomainīts iepriekšējo piecpadsmit gadu laikā, tāpēc šiem mērķiem tika rezervēti līdzekļi un ar papildu telpu aprīkošanu un/vai aprīkojuma pakāpenisku nomaiņu saistītos izdevumus paredzēts segt uz Civilās aviācijas aģentūras naudas līdzekļu atlikuma samazinājuma rēķina. 2018.gada 4.jūlijā tika pieņemta Eiropas Parlamenta un Padomes Regula (ES) 2019/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91. Tā rezultātā vismaz 75% Civilās aviācijas aģentūras darbiniekiem nepieciešamas papildu apmācības Eiropas Starptautiskajās aviācijas institūcijās par minētās pamatregulas un tās īstenošanas regulu prasību piemērošanu. Ņemot vērā, ka minētās Regulas prasības dažādās uzraudzības jomās stāsies spēkā pakāpeniski līdz 2023.gadam, apmācības būs iespējams veikt vairāku gadu laikā, ņemot vērā šo kursu pieejamību starptautiskajās aviācijas institūcijās. Šādas apmācības nepieciešamas ne tikai Latvijas, bet arī citu Eiropas Savienības valstu aviācijas uzraudzības iestāžu speciālistiem, tāpēc precīzi prognozēt apmācību laiku, dalībnieku skaitu un izmaksas iepriekš nav iespējams.  Papildus iepriekš minētajam izdevumi kvalifikācijas celšanai 2019.gadā palielinās arī saistībā ar norādēm Eiropas aviācijas drošības organizācijas 2018.gada 7.novembra audita ziņojumā par nepieciešamību līdz 2019.gada 31.jūlijam veikt Civilās aviācijas aģentūras inspektoru apmācības specializētā mācību organizācijā, lai tie kvalificēti varētu veikt citas valsts regulatīvā uzraudzībā esošu ekspluatantu gaisa kuģu perona pārbaudes.  Lai sekmētu bezpilota gaisa kuģu *(t.sk. dronu*) lidojumu drošumu un drošību, Ministru kabinets 2019.gada 13.augustā pieņēma noteikumus Nr.368 „Kārtība, kādā veicami bezpilota gaisa kuģu un cita veida lidaparātu lidojumi”. Saistībā ar šo Ministru kabineta noteikumu pieņemšanu līdz šā gada septembrim paredzēts izstrādāt un Civilās aviācijas aģentūras tīmekļa vietnē izveidot jaunu sadaļu bezpilota gaisa kuģu ekspluatantu un tālvadības pilotu vajadzībām. Tīmekļa vietnē plānotās funkcijas būs informatīvo materiālu nodrošināšana, bezpilota gaisa kuģu ekspluatācijas atļaujas elektroniska saņemšanas organizēšana, tālvadības pilota eksāmena testi, eksāmenu pieņemšana. Tādējādi papildu izdevumi preču un pakalpojumu iegādei tiek plānoti 136 900 *euro* apmērā, tai skaitā: izdevumi, kas saistīti artelpu nomu, apsaimniekošanu, uzturēšanu – 16 400 *euro,* izdevumi inventāra un biroja preču iegādei – 29 700 *euro*, izdevumi informācijas tehnoloģiju pakalpojumiem – 18 500 *euro*,izdevumi kvalifikācijas celšanai 34 800 *euro* un komandējuma izdevumi 37 500 *euro* apmērā. |
| 3. | Projekta izstrādē iesaistītās institūcijas un publiskas personas kapitālsabiedrības | Civilās aviācijas aģentūra, Satiksmes ministrija. |
| 4. | Cita informācija | Civilās aviācijas aģentūras naudas līdzekļu atlikums uz 2019.gada 31.jūliju – 1 710 287.87 *euro.*Civilās aviācijas aģentūras darbības stratēģija 2017.-2019. gada plānošanas ciklam pieejama tīmekļa vietnē: <http://www.caa.lv/upload/userfiles/files/str2017_2019.pdf>  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Civilās aviācijas aģentūra, valsts akciju sabiedrība “Starptautiskā lidosta “Rīga””. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāra p.i. Dž.Innusa